b'\n_START_ARTICLE_\nNembes\n_START_SECTION_\nHist\xc3\xb2ria\n_START_PARAGRAPH_\nEls avantpassats m\xc3\xa9s antics (anomenats pels nembes, Oru-Otu- gent ancestral) van provenir dels assentaments d\'Olodiama i d\'Oporoma; entre aquests hi va haver els fundadors d\'Olodiamabiri i Onyomabiri. Alguns van marxar des de Kolokuma i van fundar Obolomabiri i els que van emigrar d\'Isomabou van fundar la ciutat d\'Ogbolomabiri; tamb\xc3\xa9 foren avantpassats seus els que van fundar Wakirike i altres ciutats. Descendents de tots aquests es van incorporar posteriorment al Regne de Nembe._NEWLINE_La primera regi\xc3\xb3 nembe pr\xc3\xb2piament dita fou coneguda com a Ujo-Nembe i incorporava els antics assentaments d\'Olodiamabiri, Obolomabiri i Onyomabiri; aquests, abans havien estat ciutats independents amb els seus propis reis-sacerdots._NEWLINE_Abans de mitjans del segle XV immigrants iweres que provenien de Benin City i ogbobonis van arribar a Nembe. Aquests, per a esdevenir ijaws, van fer rituals d\'aculturaci\xc3\xb3 i d\'iniciaci\xc3\xb3 i foren incorporats a la comunitat i van rebre terres per a cultivar. En aquesta \xc3\xa8poca hi va haver disputes internes entre Olodiamabiri i Obolomabiri que van explotar els nous immigrants que, amb l\'ajuda d\'una sacerdotessa, van fer que aquests dos grups es dispersessin. Aix\xc3\xad, els iweres i els ogbobonis van prendre el control del regne. Aquest per\xc3\xadode \xc3\xa9s conegut com a "Mini Nembe". Per\xc3\xb2, poc temps despr\xc3\xa9s, els olodiames van retornar i van tornar a prendre el poder. Els olodiamabiris i els obolomabiris es van unir sota una autoritat pol\xc3\xadtica centralitzada i van absorbir els onyomabiris._NEWLINE_Els nembes van estar molt involucrats en la captura d\'esclaus per al comer\xc3\xa7 amb els europeus. Tamb\xc3\xa9 van tenir guerres amb els seus ve\xc3\xafns per a mantenir les rutes comercials i van incorporar molts pobles ve\xc3\xafns a la seva societat com esclaus (o servents) i ciutadans lliures, sobretot a iweres i igbos; aix\xc3\xb2 va contribuir a la modificaci\xc3\xb3 de la seva llengua ijaw i a la formaci\xc3\xb3 del seu dialecte.'